钦定古今图书集成/理学汇编/经籍典/第150卷 > 十一 辨序 > 十七 论诗乐及商鲁二颂
## 钦定古今图书集成/理学汇编/经籍典/第150卷 > 十一 辨序 > 十七 论诗乐及商鲁二颂

或曰：“子以徒诗不为乐，则籥章之于《豳诗》，尝并《豳》《雅》
《豳》《颂》而比竹以龡矣，则安得执为徒诗也？”曰：“此不可
亿度也。古来音韵节奏，必皆自有律度，如从今而读
《雅》《颂》等之，其为诗章焉，孰适而当为雅，孰适而当为
颂也？乃其在古必有的然不可汨乱者，所谓《雅》《颂》各
得其所者是也。然则列国之诗，其必自有徒诗而不
堪入乐者，不可强以意测也。”或曰：“《颂》有美无刺，可以
被之管弦矣。《雅》之辞且具讥怨亲，出其时而可明播
无忌欤？”曰：“此不可一概言也。若其隐辞寓意，虽陈古
刺今者，诗之乐之，皆无害也。至其片言，政乖民困，不
可于朝燕诵言，则或时人私自调奏，而朝廷不知，亦
不能绝也。朝廷不知而国史得之，录以示后，以见下
情壅于上闻，而因为世戒。”是或自为一理也。欤其可
悉用常情而度古事哉？或曰：“季札所观之诗，其名若
次，皆与今同，而独无商、鲁二《颂》，是鲁虽有诗，而不得
其全，岂得尽据札语而证定他《诗》邪？”曰：此其所以古
而可信也。僖虽有《颂》，未必敢与《周颂》并藏；《商颂》虽赖
周太师以存，鲁未必“遂亟得之。后经夫子鸠集删次，
乃为今诗，则札之观《鲁》，其不见宜也。”或曰：“《诗序》今与
《经》文并置学官，如是说行，独奈何？”曰：“不相悖也。周馀
黎民，靡有孑遗，崧高维岳，峻极于天。周民其果无馀
乎？崧岳其果极天乎？而圣人存之不废，盖不以其辞
妨实理也。《诗》而一语不附事实，圣人且所不删，则《序》
之发”明于《诗》为不少矣，而又可废乎？《礼记》之书，万世
通知，汉儒所为。今其有理者，亦偕古经，列寘学官，则
于《诗》《序》乎何议。